Deg tudert, amdan yurez ayen i as-d-iḍerrun ɣer zzher d twenza, yal yiwen ad yidir kan ayen i as-tefka twenza-s, yella lɛebd yesɛa rrezg yelhan ; yettidir deg liser d talwit, anda yedda yenneqbal. Zzher s umata icud ɣer sɛaya, zzwaǧ, d tudert. Win yesɛan yir zzher ; meskin yezga yemmuɣben, ulac ayen i as-d-yettasen s liser, tudert-is merra d akerfi. Imi zzher yesɛa azal meqqren deg tudert n umdan, ttawin-d fella-s aṭas n yinzan, ɣef waya i nextar ad dnessegzi kra n yinzan seg usentel-agi : « Ɛeddan akk medden la ḥir, nekk ɛeddaɣ yehdem weɛfir » : mi ara t-ishil tɣawsa ɣef medden merra, maca kečč ad t-qeddmeḍ ɣur-s ad t-tiwɛir.